รัฐมนตรีว่าการกระทรวงมหาดไทย เน้นย้ำให้ข้าราชการและเจ้าหน้าที่วางตัวเป็นกลางไม่ทำผิดกฎหมายกรณีนายกรัฐมนตรีจะลงพื้นที่หาเสียง
รัฐมนตรีว่าการกระทรวงมหาดไทย เน้นย้ำให้ข้าราชการและเจ้าหน้าที่วางตัวเป็น กลาง ไม่ทำผิดกฎหมายกรณีนายกรัฐมนตรีจะลงพื้นที่หาเสียงพลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงการลงพื้นที่หาเสียงของนายกรัฐมนตรี ว่า ขณะนี้ตนเองยังไม่ทราบว่าจะไปพื้นที่ใดบ้าง อย่างไรก็ตามข้าราชการและเจ้าหน้าที่ในพื้นที่ มีแนวทางการวางตัวเป็นกลางที่จะไม่ทำให้เกิดปัญหา หรือผิดกฎหมาย ทั้งในการใช้ทรัพยากรหรือใช้เวลาของทางราชการ ทั้งนี้จะต้องพิจารณาดูแลตามความเหมาะสมที่กฎหมายให้ดำเนินการได้ ซึ่งจะใช้แนวทางเหมือนการดูแลความสงบเรียบร้อย ส่วนเจ้าหน้าที่ที่จะไปคอยต้อนรับนายกรัฐมนตรี ผิดหรือไม่ ทำได้หรือไม่นั้น รัฐมนตรีว่าการกระทรวงมหาดไทย กล่าวว่า ต้องไปถาม กกต. ทั้งนี้เชื่อว่า นายกรัฐมนตรีระมัดระวังอยู่แล้ว เจ้าหน้าที่ในพื้นที่ก็ต้องระวังเพื่อป้องกันไม่ให้เกิดประเด็นกรณีมีผู้ไม่หวังดี